ไฟแนนเชียลไดเจส
KGI เกาะกระแสหุ้นสื่อสารส่ง DW#13
6 มิ.ย. 2556

KGI เกาะกระแสหุ้นสื่อสารส่ง DW#13
นายเจนวิทย์ ชินกุลกิจนิวัฒน์ ผู้อำนวยการอาวุโส ฝ่ายธุรกิจตราสารอนุพันธ์ บริษัทหลักทรัพย์ เคจีไอ (ประเทศไทย) หรือ KGI เปิดเผยว่า บริษัทได้ออกใบสำคัญแสดงสิทธิอนุพันธ์ (DW) รุ่นใหม่ ที่อ้างอิงบนหุ้นกลุ่มสื่อสารที่ได้รับความนิยมและมีปริมาณการซื้อขายสูงมาตั้งแต่ต้นปีที่ผ่านมา ได้แก่ บริษัท ทรู คอร์ปอเรชั่น (TRUE), บริษัท แอดวานซ์ อินโฟร์ เซอร์วิส (ADVANC), บริษัท ชิน คอร์ปอเรชั่น (INTUCH) และบริษัท โทเทิ่ล แอ็คเซ็ส คอมมูนิเคชั่น (DTAC) 
สำหรับ DW#13 ประกอบด้วย TRUE13CG, ADVA13CG, INTU13CC และ DTAC13CF ที่มีอัตราทดสูงที่สุดในตลาด 
“DW#13 ตัวใหม่นี้ เหมาะสำหรับนักลงทุนที่ต้องการผลตอบแทนที่มากกว่า เมื่อเทียบกับเงินลงทุนเพียงนิดเดียว ด้วยอัตราทด (Effective Gearing) ที่จะเป็นตัวช่วยให้ราคา DW ขึ้นลงในสัดส่วนเปอร์เซ็นต์ที่มากกว่า โดย TRUE13CG ที่จะเริ่มซื้อขายวันแรก ในวันที่ 10 มิ.ย. 2556 มีอัตราทดประมาณ 3.5 เท่า แสดงว่าถ้าหุ้น TRUE เปลี่ยนแปลง 1% จะส่งผลให้ TRUE13CG เปลี่ยนแปลงถึง 3.5%” นายเจนวิทย์ กล่าว
ตลท.รับ TFDW2 เคาะวันแรก 7 มิ.ย.
ตลาดหลักทรัพย์แห่งประเทศไทย (ตลท.) แจ้งรับใบสำคัญแสดงสิทธิที่จะซื้อหุ้นสามัญของบริษัท ไทยพัฒนาโรงงานอุตสาหกรรม (TFD) ชุด 2 ชื่อย่อ TFDW2 จำนวน 80,557,606 หน่วย เข้าซื้อขายในตลาดหลักทรัพย์ในวันที่ 7 มิ.ย. 2556 โดย TFDW2 มีอายุ 3 ปี กำหนดใช้สิทธิครั้งแรกวันที่ 28 มิ.ย.2556 และใช้สิทธิครั้งสุดท้ายวันที่ 13 พ.ค.2559 อัตราการใช้สิทธิ 1 หน่วยต่อ 1 หุ้นสามัญ ราคาใช้สิทธิ 5 บาท
กลต.อนุญาตบุคคลอื่นปฏิบัติงานแทน
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้ปรับปรุงหลักเกณฑ์ให้ผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้าสามารถให้บุคคลอื่นเป็นผู้รับดำเนินการ (Outsource) งานที่เกี่ยวข้องกับการประกอบธุรกิจโดยตรงหรืองานอื่นๆ ได้ เพื่ออำนวยความสะดวกและเพิ่มความคล่องตัวในการปฏิบัติงานแก่ภาคธุรกิจ โดยประกาศมีผลบังคับใช้ตั้งแต่วันที่ 16 มิ.ย. 2556 
อย่างไรก็ตาม มีหลักสำคัญคือ ผู้ประกอบธุรกิจต้องกำหนดนโยบาย มาตรการ และวิธีปฏิบัติในการ Outsource มีการกำกับดูแลผู้รับดำเนินการและการบริหารจัดการความเสี่ยงที่อาจเกิดขึ้น รวมทั้งมีมาตรการรองรับให้สามารถประกอบธุรกิจได้อย่างต่อเนื่อง โดยผู้ประกอบธุรกิจยังคงต้องรับผิดชอบต่องานที่ให้บุคคลอื่นดำเนินการแทน
โมโนอวดกำไรไตรมาสแรก 180 ล.
บริษัท โมโน เทคโนโลยี (MONO) ซึ่งจะเข้าซื้อขายในตลาดหลักทรัพย์เอ็มเอไอวันที่ 6 มิ.ย.นี้ กำไรสุทธิไตรมาส 1 สิ้นสุดวันที่ 31 มี.ค. 2556 จำนวน 180.20 ล้านบาท กำไรต่อหุ้น 0.16 บาท จากช่วงเดียวกันปีก่อนกำไรสุทธิ 157.69 ล้านบาท กำไรต่อหุ้น 0.16 บาท
กองส่วนบุคคลยูโอบีซื้อหุ้น PLE 23%
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มา/จำหน่ายหลักทรัพย์ของกิจการ (แบบ 2462) จาก UOB KAY HIAN PRIVATE ว่าได้ซื้อหุ้นบริษัท เพาเวอร์ไลน์ เอ็นจิเนียริ่ง (PLE) เมื่อวันที่ 30 พ.ค. 2556 จำนวน 23.96% ของสิทธิออกเสียงทั้งหมดของกิจการ จากก่อนหน้าไม่ได้ถือหุ้น
นายวันชัย พันธุ์วิเชียร ได้มาของหุ้นบริษัท ไทยรับเบอร์ลาเท็คซ์คอร์ปอร์เรชั่น (TRUBB) เมื่อวันที่ 31 พ.ค.2556 จำนวน 0.04% ของสิทธิออกเสียงทั้งหมดของกิจการ ส่งผลให้ถือหุ้น 5.03%